b'\n_START_ARTICLE_\nBiserica Sfin\xc8\x9bii Apostoli Petru \xc8\x99i Pavel din Ia\xc8\x99i\n_START_SECTION_\nScurt istoric\n_START_PARAGRAPH_\n\xc3\x8en urm\xc4\x83 cu 200 ani \xc3\xaen locul unde se afl\xc4\x83 ast\xc4\x83zi biserica se aflau mai multe mori de v\xc3\xa2nt (dup\xc4\x83 care \xc8\x99i-a luat denumirea \xc8\x99i cartierul). Aici fiin\xc8\x9ba \xc8\x99i un cimitir \xc3\xaen care erau \xc3\xaenmorm\xc3\xa2nta\xc8\x9bi deceda\xc8\x9bii din bolni\xc8\x9bele Epitropiei "Sf. Spiridon" din Ia\xc8\x99i. Pentru a exista un loc unde s\xc4\x83 fie prohodi\xc8\x9bi ace\xc8\x99ti deceda\xc8\x9bi, a fost zidit\xc4\x83 acolo \xc3\xaentre anii 1803-1830 o biseric\xc4\x83 cu rol de capel\xc4\x83, printre ctitorii s\xc4\x83i num\xc4\x83r\xc3\xa2ndu-se Mihail Sturdza, familia Cantacuzino-Pa\xc8\x99canu, Constantin Ipsilanti, Alexandru Moruzi \xc8\x99i mitropolitul Veniamin Costachi._NEWLINE_Biserica s-a aflat sub administrarea Epitropiei "Sf. Spiridon" p\xc3\xa2n\xc4\x83 la desfiin\xc8\x9barea acesteia dup\xc4\x83 cel de-al doilea r\xc4\x83zboi mondial. Epitropia a renovat acest sf\xc3\xa2nt l\xc4\x83ca\xc8\x99 de cult \xc3\xaen perioada 1924-1925. \xc3\x8encep\xc3\xa2nd din anul 1958 Biserica "Sf. Apostoli Petru \xc8\x99i Pavel - Moara de V\xc3\xa2nt" din Ia\xc8\x99i a devenit biseric\xc4\x83 parohial\xc4\x83._NEWLINE_\xc3\x8encep\xc3\xa2nd din anul 2000, prin grija p\xc4\x83rintelui paroh Vilie Doro\xc8\x99inc\xc4\x83 (protopop de Ia\xc8\x99i II), s-a \xc3\xaenceput un amplu proces de renovare interioar\xc4\x83 \xc8\x99i exterioar\xc4\x83 a Bisericii "Sfin\xc8\x9bii Apostoli Petru \xc8\x99i Pavel", lucr\xc4\x83ri care au fost finalizate \xc3\xaen anul 2007. Ca urmare a finaliz\xc4\x83rii lucr\xc4\x83rilor, biserica a fost resfin\xc8\x9bit\xc4\x83 \xc3\xaen ziua de 7 octombrie 2007 de c\xc4\x83tre PF Daniel, Patriarhul Bisericii Ortodoxe Rom\xc3\xa2ne \xc8\x99i Loc\xc8\x9biitor de Mitropolit al Moldovei \xc8\x99i Bucovinei ._NEWLINE_Biserica are dou\xc4\x83 hramuri: Sf. Apostoli Petru \xc8\x99i Pavel (29 iunie).\n_START_SECTION_\nArhitectur\xc4\x83\n_START_PARAGRAPH_\nBiserica are forma unui dreptunghi, fiind construit\xc4\x83 \xc3\xaen plan basilical. \xc3\x8en anul 1950 a fost construit \xc8\x99i un mic pridvor, apoi \xc3\xaen anul 1978 s-a ridicat deasupra pronaosului \xc8\x99i o clopotni\xc8\x9b\xc4\x83._NEWLINE_Catapeteasma bisericii este pictat\xc4\x83 \xc3\xaen stil neobizantin. Biserica dispune de obiecte de cult dat\xc3\xa2nd din secolul al XIX-lea: Sf\xc3\xa2nta Evanghelie \xc8\x99i un r\xc3\xa2nd de sfinte vase donate \xc3\xaen anul 1856 de familia Cantacuzino-Pa\xc8\x99canu._NEWLINE_\xc3\x8en ultimii ani, \xc3\xaen apropierea bisericii a fost construit\xc4\x83 o capel\xc4\x83 cu hramul "\xc3\x8envierea Domnului".'